text: Kanchikmi runaqa, achka achkaraqtaqmi; "Arí, arí, ima kamachikuy paqarichinapaqpas rimanakuy kachun, uyarinakuy kachun" nispa rimaq, chaymantataq pitapas mana uyarispa paykunaqa kamachikuykunataqa hurqurqamunku, runakunaqa mana yuyayniyuqpas kasunchikmanhina. Allin kawsayta munaspapas, sumaq kawsayta maskaspapas, ¿imaraykupunitaq TVkunapas, wayra wasikunapas, qillqasspa willakuqkunapas (periódicos) mana runa siminchiktachu apaykachan? ¿Pim rikurqan El Peruanopi, El Comerciopi, Panamericanapi, TV Perupi, wayra wasikunapipas runa siminchuka apaykachaqta? Icha, runa siminchikkunaqa manachu chaninchasqa simipas? Chaypachaqa, ¿Yanqachu 48° yupayniyuq ñiqin Mama Kamachikuyninchikpi (CPP) ? "Interculturalidad, interculturalidad" nispa rimayqa sayk'uykama uyarisqañam, chayri, ¿hayk'aptaq chay interculturalidadta rurasunchik? Yaqachus ñuqanchikpas Apanquraykunahina sumaq kamachikuykunata paqarichispas k'atatapas hunt'anchikchu? Icha, ¿qam hunt'ankitaqchus chay kamachikuykunata? Chayqa, qamllach ari mana Apanquraychu kawaw, ¿riki?